Úradný vestník L 295 , 30/11/1993 S. 0004 - 0006

Fínske špeciálne vydanie: Kapitola 11 Zväzok 23 S. 0172

Švédske špeciálne vydanie: Kapitola 11 Zväzok 23 S. 0172



Nariadenie Rady (ES) č. 3275/93 zo dňa 29. novembra 1993 o zákaze uspokojovania nárokov týkajúcich sa zmlúv a transakcií, ktorých vykonávanie bolo ovplyvnené rezolúciou Bezpečnostnej Rady Organizácie Spojených národov 883 (1993) a súvisiacimi rezolúciami RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 228a, so zreteľom na spoločnú pozíciu prijatú Radou Európskej únie 22. novembra 1993, so zreteľom na návrh Komisie, keďže podľa nariadenia (EHS) č. 945/92 [1] a nariadenia (ES) č. 3274/93 [2] spoločenstvo prijalo opatrenia na zabránenie určitého obchodu medzi spoločenstvom a Líbiou; keďže v dôsledku embarga proti Líbii sú ziskovo orientovaní prevádzkovatelia v spoločenstve a v tretích krajinách vystavení riziku nárokov uplatňovaných Líbiou; keďže Bezpečnostná rada Organizácie Spojených národov prijala rezolúciu 883 (1993) z 11. novembra 1992, ktorá sa v odseku 8 zaoberá nárokmi uplatnenými Líbiou vo vzťahu k zmluvám a transakciám, ktorých výkon bol ovplyvnený opatreniami ustanovenými Bezpečnostnou radou podľa rezolúcie 883 (1993) a súvisiacich rezolúcií; keďže je nevyhnutné trvale chrániť prevádzkovateľov pred takýmito nárokmi a zabrániť Líbii v získaní kompenzácie za nepriaznivé následky embarga; keďže spoločenstvo súhlasilo s tým, že Líbya musí plne dodržiavať ustanovenia odseku 8 rezolúcie Bezpečnostnej rady Organizácie Spojených národov 883 (1993) a posudzuje, či má pri rozhodovaní zmierniť, alebo odstrániť opatrenia prijaté proti Líbii, musí zohľadniť najmä každé nedodržanie ustanovení v odseku 8 rezolúcie 883 (1993) zo strany Líbie, PRIJALA TOTO NARIADENIE: Článok 1 Na účely tohto nariadenia sa pod pojmom: 1. "zmluva alebo transakcia" rozumie každá transakcia v akejkoľvek forme a podľa akéhokoľvek uplatniteľného práva, či už pozostáva z jednej, alebo viacerých zmlúv alebo podobných záväzkov uzatvorených medzi rovnakými alebo rôznymi stranami; na tento účel pojem "zmluva" zahŕňa dlhopis, finančnú záruku a zabezpečenie alebo úver, právne nezávislý alebo závislý, a akékoľvek súvisiace ustanovenie vznikajúce na základe transakcie alebo v súvislosti s ňou; 2. "nárok" rozumie akýkoľvek nárok uplatnený v súdnom konaní alebo mimo neho uskutočnený pred alebo po dátume nadobudnutia účinnosti tohto nariadenia podľa zmluvy alebo transakcie alebo v súvislosti s nimi a zahŕňa najmä: a) nárok na splnenie akéhokoľvek záväzku vznikajúceho zo zmluvy alebo transakcie a v súvislosti s nimi; b) nárok na rozšírenie alebo úhradu dlhopisu, finančnej záruky alebo zabezpečenia v akejkoľvek forme; c) nárok na vyrovnanie vo vzťahu k zmluve alebo k transakcii; d) protinárok; e) nárok na uznanie alebo výkon, vrátane doložky vykonateľnosti rozsudku, arbitrážneho rozhodnutia alebo rovnocenného rozhodnutia kdekoľvek vyneseného alebo vydaného; 3. "opatrenia, o ktorých sa rozhodlo na základe rezolúcie Bezpečnostnej rady Organizácie Spojených národov 883 (1993) a súvisiacich rezolúcií" rozumejú opatrenia Bezpečnostnej rady Organizácie Spojených národov alebo opatrenia zavedené Európskymi spoločenstvami alebo akýmkoľvek štátom, krajinou alebo medzinárodnou organizáciou v súlade alebo v súvislosti s vykonávaním príslušných rozhodnutí Bezpečnostnej rady Organizácie Spojených národov, alebo akýkoľvek postup povolený Bezpečnostnou radou Organizácie Spojených národov, pokiaľ ide o zabránenie určitého obchodu s Líbiou; 4. "osoba alebo subjekt v Líbii" rozumie: a) štát Líbya alebo akýkoľvek jeho orgán verejnej správy; b) každý štátny občan Líbie; c) každý subjekt, ktorý má svoje sídlo alebo ústredie v Líbii; d) každý subjekt priamo alebo nepriamo kontrolovaný jednou alebo viacerými osobami alebo subjektami uvedenými v písmenách a), b) alebo c); e) každá osoba, ktorá si uplatňuje nárok prostredníctvom alebo v prospech ktorejkoľvek osoby alebo subjektu uvedených v písmenách a), b), c) alebo d). Bez toho, aby to malo dopad na ustanovenia článku 2, výkon zmluvy alebo transakcie sa považuje za ovplyvnený opatreniami, o ktorých bolo rozhodnuté na základe rezolúcie Bezpečnostnej rady Organizácie Spojených národov 833 (1993) a súvisiacich rezolúcií, pokiaľ existencia alebo obsah nároku vyplýva priamo alebo nepriamo z týchto opatrení. Článok 2 1. Je zakázané uspokojovať nárok alebo vykonať akýkoľvek krok na účel uspokojenia nároku uplatneného: a) osobou alebo subjektom v Líbii alebo osobou alebo subjektom konajúcim prostredníctvom osoby alebo subjektu v Líbii; b) akoukoľvek osobou alebo subjektom konajúcim priamo alebo nepriamo v mene alebo v prospech jednej alebo viacerých osôb alebo subjektov v Líbii; c) akoukoľvek osobou alebo subjektom využívajúcim prevod práv alebo inak uplatňujúcim nárok prostredníctvom jednej alebo viacerých osôb alebo subjektov v Líbii; d) akoukoľvek inou osobou alebo subjektom uvedeným v odseku 8 rezolúcie Bezpečnostnej rady Organizácie Spojených národov 833 (1993); e) akoukoľvek osobou alebo subjektom uplatňujúcim nárok vyplývajúci z úhrady dlhopisu alebo finančnej záruky alebo zabezpečenia alebo v súvislosti s nimi voči jednej alebo viacerým osobám alebo subjektom uvedeným v tomto odseku na základe zmluvy alebo transakcie alebo v súvislosti s nimi, pokiaľ bol ich výkon priamo alebo nepriamo, celkom alebo z časti, ovplyvnený opatreniami, o ktorých bolo rozhodnuté na základe rezolúcie Bezpečnostnej rady Organizácie Spojených národov 833 (1993) a súvisiacich rezolúcií. 2. Zákaz uvedený v odseku 1 sa uplatní v rámci spoločenstva a na akéhokoľvek občana členského štátu a na akýkoľvek subjekt, ktorý je registrovaný alebo zriadený podľa práva členského štátu. Článok 3 Bez toho, aby to malo dopad na opatrenia, o ktorých bolo rozhodnuté na základe rezolúcie Bezpečnostnej rady Organizácie Spojených národov 833 (1993) a súvisiacich rezolúcií, článok 2 sa nepoužije na: a) nároky vzťahujúce sa k zmluvám alebo transakciám s výnimkou akéhokoľvek dlhopisu, finančnej záruky alebo zabezpečenia, pri ktorých osoby alebo subjekty uvedené v uvedenom článku preukážu súdu v členskom štáte, že nárok bol uznaný stranami pred prijatím opatrení, o ktorých bolo rozhodnuté na základe rezolúcie Bezpečnostnej rady Organizácie Spojených národov 833 (1993) a súvisiacich rezolúcií, a že tieto opatrenia nemali žiadny vplyv na existenciu alebo obsah nároku; b) nároky na úhradu na základe poistnej zmluvy týkajúce sa udalosti, ktorá sa stala pred prijatím opatrení uvedených v článku 2 alebo na základe poistnej zmluvy, kde je toto poistenie povinné podľa práva členského štátu; c) nároky na úhradu čiastok platených na účet, z ktorého bola zablokovaná výplata na základe opatrení uvedených v článku 2 za predpokladu, že sa táto platba netýka čiastok platených na základe dlhopisov týkajúcich sa zmlúv uvedených v tomto článku; d) nároky týkajúce sa pracovných zmlúv podliehajúce právu akéhokoľvek členského štátu; e) nároky na platbu za tovary, u ktorých osoby alebo subjekty uvedené v článku 2 preukážu súdu v členskom štáte, že boli vyvezené pred prijatím opatrení, o ktorých bolo rozhodnuté na základe rezolúcie Bezpečnostnej rady Organizácie Spojených národov 833 (1993) a súvisiacich rezolúcií, a že tieto opatrenia nemali žiadny vplyv na existenciu alebo obsah nároku; f) nároky na čiastky, o ktorých osoby alebo subjekty uvedené v článku 2 preukážu súdu v členskom štáte, že sú splatné na základe akejkoľvek pôžičky poskytnutej pred prijatím opatrení, o ktorých bolo rozhodnuté na základe rezolúcie Bezpečnostnej rady Organizácie Spojených národov 833 (1993) a súvisiacich rezolúcií a že tieto opatrenia nemali žiadny vplyv na existenciu alebo obsah nároku za predpokladu, že nárok neobsahuje žiadnu čiastku, ktorá by prostredníctvom úroku, poplatku alebo inak vyrovnávala skutočnosť, že výkon nebol v dôsledku týchto opatrení uskutočnený v súlade s podmienkami príslušnej zmluvy alebo transakcie. Článok 4 V akomkoľvek postupe pri vymáhaní nároku nesie osoba, ktorá tento nárok vymáha, dôkazné bremeno o tom, že uspokojenie tohto nároku nie je článkom 2 zakázané. Článok 5 Každý členský štát stanoví sankcie, ktoré budú uložené v prípade porušenia ustanovení tohto nariadenia. Článok 6 Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev. Toto nariadenie sa uplatňuje od 1. decembra 1993, 00.01 hodiny východného času meraného v New Yorku. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 29. novembra 1993 Za Radu predseda G. Coëme [1] Ú. v. ES L 101, 15.4.1992, s. 53. [2] Ú. v. ES L 295, 30.11.1993, s. 1. --------------------------------------------------